Kom hier dalk 'nog 'n Bosasa'? | Netwerk24
Deur F.C. Sutherland, Jeffreysbaai 08 Februarie 2019 00:00
As 'n staatsdienspensioenaris hou ek die ondersoek na die werking van die Onafhanklike Beleggingskorporasie (OBK) met valkoë dop.
Verslae oor die ondersoek stem my baie onrustig. Om eerlik te wees, ek ruik eintlik lont as ek lees watter ongerymdhede geopenbaar word.
Die manier waarop beleggings by Ayo Technologies deurgedruk is, en die pogings om baie groot beleggings van ander maatskappye in dieselfde groep te stoomroller, laat werklik die rooi ligte flikker by hierdie instelling wat oor ons pensioene moet waak.
Vir my lyk dit asof hier ook Bosasa-agtige onderduimshede is waar sakke vol kontant in party sakke gaan beland wanneer uiters twyfelagtige transaksies ter wille van eie gewin "deurgehaak word".
Ek hoop dat pres. Ramaphosa baie gou en deeglik kennis sal neem van hierdie ondersoeke en onmiddellik die nodige stappe sal doen om ons swaarverdiende pensioengeld te beskerm. Ons kan nie 'n tweede Transnet-debakel bekostig nie.